**Corbin** var et norsk poprock-band fra Larvik. Gruppa eksisterte mellom 1999 og 2008, med sin mest aktive periode fra 2000 til 2002. Gruppa ga ut flere singler, hadde tre sanger i kjente norske TV-reklamer og ga ut albumet *Face Yourself* i 2002.

Historikk
---------

Bandet var oppkalt etter fotograf Anton Corbijn. Gruppa ble dannet sommeren 1999 av tre tidligere medlemmer i Bløff, Pål Tolstrup, Kim Granaas og Lasse Thorsen, samt Jarle Hvidsten. De norskspråklige tekstene og rap rock-lyden som Bløff hadde vært kjent for, ble forlatt. Tolstrup forklarte behovet for et ærlig og genuint uttrykk samtidig som det var "viktig å skape et sound som passer tiden". Bandet fikk manager og stylist, men takket foreløpig nei til platekontrakt for å kunne "skape vår egen identitet, og ikke ende opp som noe produkt". Bandmedlemmene hadde hver sine dagjobber da de satset på Corbin. Kim Granaas ga seg etter ei tid.

Første singel "Broken Hearts" kom i 2000, hovedsaklig ment for radio. "The Dreamers" fra 2001 ble spilt av stasjoner som P1, P3, P4 og Radio 1, noe som førte til listeplassering på Hit 40. Sangen opptrådte dessuten i TV-reklame for Bama. Når også sangen "Woman Next Door" ble valgt til en TV-reklame for Nidar (Stratos), fikk Corbin et lite gjennombrudd. Det førte fram til utgivelse av fullengder-albumet *Face Yourself* med Universal som distributør. Ole Evenrud og Tomas Siqveland var produsenter. Sommeren 2002 promoterte de albumet på en sommerturné i regi av P4. Bandet fikk enda en reklamelåt da "Love is the Matter" ble brukt av Gjensidige NOR.

En merkelapp som "designer-pop", som blant annet *Dagbladet* satte på bandets musikk, tok Tolstrup som et kompliment. "Vi er litt kommerse, og stolte av det. Man liker det gjerne litt sært i Norge, men vi henter kanskje litt fra svenske band som Eskobar og Kent". Corbin var ikke interesserte i å blande inn litt mer odde instrumenter som trompet, fele og tuba.

*Face Yourself*
---------------

Albumet *Face Yourself* fikk en mottakelse midt på treet med en overvekt av terningkast 4. Noen lå imidlertid over dette. På *Face Yourself* "står godbitene nærmest i kø for å glede lytteren", sto det i *Hamar Arbeiderblad*, for albumet var "proppet med gode poprock-låter". Vokalisten fikk fram en både "røff og sår stemme", mens produsenten klarte å få fram "bandets energi og trøkk" som de var kjent for fra scenen. Det var "kort og godt ei glimrende skive" til terningkast 5.

*VG* ledet an blant de mange avisene som ga terningkast 4. Albumet inneholdt "flere flotte, friske og energiske låter" med "Brave" som den beste. Bandet var lovende. *Bergens Tidende* kalte Corbin for publikumsvennlig, fengende og "blant Norges beste" popgrupper. Anmelderen var imidlertid ambivalent til at musikken hadde vært brukt såpass mye i reklamer og andre steder. *Stavanger Aftenblad* ga 6 av 10, og framholdt at musikken bygde sterkt på tidligere tiår i pophistorien, og "revolusjonerer ikke akkurat rocken", men bør på mange melodiøse poplåter.

Rune Slyngstad som var på trykk i flere aviser roste bandets "sommerlette låter og mye uforpliktende popmoro", men trengte "den siste finpussen" med en "enda mer glamorøs" produksjon i tråd med landet bandet så til, Sverige. Sist men ikke minst var lokalavisa i Larvik, bandets hjemby, positiv med en firer også der. Anmelderen oppsummerte kritikken med at "Corbins cd-debut 'Face Yourself' er i mine ører blitt et deilig entusiastisk popalbum. Tidvis sprudlende av energi og gode melodier, men kanskje en tanke for pent polert og litt vel likelydende i lengden". Kritikerne kunne ønske seg mer motstand i musikken, litt mer variasjon for å fylle en fullengder, og "en umiskjennelig distinkt signatur som kan skille den fra en drøss andre dyktige og tyngre markedsførte band i samme uskyldsrene gladpop-landskap".

Med terningkast 3 lot *Dagbladet* det trekke ned at musikken glimtet til og viste "et visst håndlag med melodiøs låtsnekring", men bare tidvis. Produksjonen "låter pompøst, designerstyrt og til dels anmassende".
Også i *Adresseavisen* ble det gitt samme karakter og skrevet at albumet spriket og falt "mellom litt for mange stoler". På sitt beste spilte Corbin "solide, gode poplåter", men de måtte bli mer sikre på "hvilken retning de ønsker å gå i".

Noen kritikere ga kraftig trekk for lettfordøyelig og intetsigende innhold, og endte på terningkast 2. En av dem var anmelder i *Tønsbergs Blad*. *Face Yourself* profiterte verken på reklamespilling eller innspilling hos Ole Evenrud, for "med det får vi et produkt så til de grader kjedelig, sterilt og pregløst, hvor alt, både musikalsk og visuelt på forhånd har blitt gjennomdesignet og hvor ingenting er blitt overlatt til tilfeldighetene. Riktig nok sitter en del av disse låtene relativt kjapt i øret. Men de blir dessverre (heldigvis?) ikke der særlig lenge". I *Moss Avis* het det at albumet dro for mange veksler på "alt som har vært i nærheten av å være populært i Norge de siste årene. Nærmest totalt uten musikalsk retningssans, og med et desperat mål om å favne alt og alle".

Siste år
--------

En siste singel fra albumet var "Spirit in the Sky". Denne ble det laget en selvfinansiert musikkvideo til. I 2003 ble sangen "Lord Of The Fools" skrevet til TV 2-serien *Hos Martin*.

Andreas Eide Larsen sluttet i bandet, og i ei tid ble Bjørn "Boss" Næss og eks-medlem Kim Granaas brukt som gjestemusikere. Corbin spilte da under navnet Corbin Event som et mer tradisjonelt showband med ei rekke coverlåter. I 2008 bestemte de seg definitivt for å gå videre til andre prosjekter og avslutte Corbin.

Diskografi
----------

### Album

* *Face Yourself* (2004)

Besetning
* Andreas Eide Larsen, gitar
* Jarle Hvidsten, bass
* Lasse Thorsen, trommer
* Pål Tolstrup, vokal

Sporliste
1. «Stay» – 3:48
2. «The Dreamers» – 4:20
3. «To the Moon» – 2:54
4. «Spirit in the Sky» – 4:52
5. «Woman Next Door» – 2:47
6. «Silence» – 3:37
7. «Brave» – 4:11
8. «Love is the Matter» – 3:53
9. «Heaven Tonight» – 4:26
10. «Star» – 3:24
11. «Nobody Else» – 2:34
12. «Once Again» – 3:46
13. «Broken Hearts» – 4:02
14. «You Will Never Die» – 4:04

### Singler

* «Broken Hearts» – 2000
* «Brave Again» – 2001
* «The Dreamers» – 2001
* «Spirit in the Sky» – 2002
* «Lord Of The Fools» – 2004

Referanser
----------

1. 1 2  "Reklamebandet Corbin", *Bergensavisen* 2. juli 2002
2. 1 2  "Corbin på vei", *Sandefjords Blad* 19. desember 2000
3. 1 2  "Kosegutter på promotur", *Bergens tidende* 9. juli 2002
4. ↑  "Corbin – Watch out!", *Østlands-Posten* 7. juli 2001
5. 1 2 3  Albumanmeldelse av Øyvind Rønning, *Dagbladet* 11. juni 2002
6. ↑  "Designet og stolt", *Adresseavisen* 29. juni 2002
7. ↑  Albumanmeldelse av Svein Erik Løberg, *Hamar Arbeiderblad* 12. juni 2002
8. ↑  Albumanmeldelse av Stein Østbø, *VG* 18. juni 2002
9. ↑  Albumanmeldelse av Helene Alexandra Aasen, *Bergens Tidende* 26. juli 2002
10. ↑  Albumanmeldelse av Geir Flatøe, *Stavanger Aftenblad* 27. juni 2002
11. ↑  Albumanmeldelse av Rune Slyngstad, *Avisa Nordland* 11. juni 2002. Også på trykk i *Fædrelandsvennen* 14. juni 2002
12. ↑  Albumanmeldelse av Kjeld-Willy Hansen,
13. ↑  Albumanmeldelse av Trygve Lundemo, *Adresseavisen* 21. juni 2002. Også på trykk i *Sandefjords Blad* 26. juli 2002
14. ↑  Albumanmeldelse av Erik Munsterhjelm, *Tønsbergs Blad* 28. juni 2002
15. ↑  Albumanmeldelse av Pål Andreassen, *Moss Avis* 28. juni 2002
16. 1 2  "Corbin tar farvel på Skotta", *Østlands-Posten* 8. august 2008
17. ↑  "Corbin fronter ny TV2-serie", *Østlands-Posten* 30. desember 2003
18. ↑  Discogs